Document ID: 31997L0069

KOMMISSIONENS DIREKTIV 97/69/EF af 5. december 1997 om 23. tilpasning til den tekniske udvikling af Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (1), senest ændret ved Europa-Parlamentets og Rådets direktiv 96/56/EF (2), særlig artikel 28, og
ud fra følgende betragtninger:
Bilag I til direktiv 67/548/EØF indeholder en liste over farlige stoffer samt retningslinjer for de enkelte stoffers eller stofgruppers klassificering og etikettering;
laboratorieundersøgelser har vist, at bestemte syntetiske glasagtige (silikat) fibre har kræftfremkaldende virkninger; epidemiologiske undersøgelser har vækket bekymring over syntetiske glasagtige (silikat) fibres helbredsmæssige virkninger;
listen over farlige stoffer i bilag I i direktiv 67/548/EØF bør derfor tilpasses og suppleres, navnlig med henblik på at medtage bestemte syntetiske glasagtige (silikat) fibre, og det er derfor nødvendigt at ændre forordet til bilag I for at medtage de noter og særlige bestemmelser, der kræves af hensyn til identificeringen, klassificeringen og etiketteringen af syntetiske glasagtige (silikat) fibre;
på baggrund af den aktuelle viden anses det for berettiget under visse omstændigheder ikke at klassificere bestemte syntetiske glasagtige (silikat) fibre som kræftfremkaldende; denne mulighed skal genvurderes på baggrund af den videnskabelige og tekniske udvikling, især inden for området for undersøgelse af kræftfremkaldende effekt;
i nogle af bestemmelserne i bilag I og VI til direktiv 67/548/EØF forekommer betegnelsen »EØF«;
ved artikel G i traktaten om Den Europæiske Union er udtrykket »Det Europæiske Økonomiske Fællesskab« ændret til udtrykket »Det Europæiske Fællesskab«; følgelig bør betegnelsen »EØF« i ovennævnte bestemmelser erstattes med betegnelsen »EF«;
artikel 21 og 23 i direktiv 67/548/EØF blev ændret ved direktiv 96/56/EF i overensstemmelse hermed og tillader, at farlige stoffer, der er mærket med et EØF-nummer og angivelsen »EØF-etiket«, afsættes indtil den 31. december 2000;
de i dette direktiv fastsatte foranstaltninger er i overensstemmelse med udtalelse fra Udvalget for Tilpasning til den Tekniske Udvikling af Direktiverne om Fjernelse af Tekniske Hindringer for Handelen med Farlige Stoffer og Præparater -
UDSTEDT FØLGENDE DIREKTIV:
Artikel 1
I direktiv 67/548/EØF foretages følgende ændringer:
1) Bilag I ændres således:
a) Femte afsnit i kapitlet »nomenklatur« i forordet affattes således:
»Hvis et stof er opført i bilag I, skal stoffets navn ifølge artikel 23, stk. 2, litra a), anvendes på etiketten ved en af de betegnelser, der fremgår af listen i bilaget. For bestemte stoffer er der blevet tilføjet yderligere oplysninger i kantede parenteser for at gøre det lettere at identificere stoffet. Disse yderligere oplysninger skal ikke nødvendigvis anføres på etiketten.«
b) Note A i forordet erstattes af:
»Note A:
Stoffets navn skal angives på etiketten med en af de betegnelser, hvormed det er optaget i bilag I (artikel 23, stk. 2, litra a)).
I bilag I anvendes undertiden en almen betegnelse, f.eks. ». . . forbindelser« eller ». . . salte«. I sådanne tilfælde skal fabrikanten eller enhver, der markedsfører dette stof, angive stoffets korrekte navn på etiketten under tilstrækkelig hensyntagen til kapitlet »Nomenklatur« i forordet.
F.eks. for BeCl2: berylliumchlorid.«
c) Der tilføjes følgende nye noter Q og R i forordet:
»Note Q:
Stoffet skal ikke nødvendigvis klassificeres som kræftfremkaldende, såfremt det kan påvises, at stoffet opfylder en af følgende betingelser:
- en kortvarig biopersistensprøve ved inhalation har vist, at fibre, der er længere end 20 ìm, har en vægtet halveringstid på mindre end ti dage
- en kortvarig biopersistensprøve ved intratrakeal instillation har vist, at fibre, der er længere end 20 ìm, har en vægtet halveringstid på mindre end 40 dage
- en egnet intra-peritoneal prøve ikke har vist kræftfremkaldende virkning, eller
- en egnet langvarig inhalationsprøve ikke har vist relevante sygdomsfremkaldende virkninger eller neoplastiske forandringer.
Note R:
Fibre med en længdevægtet geometrisk middeldiameter minus to standardafvigelser på over 6 ìm skal ikke nødvendigvis klassificeres som kræftfremkaldende.«
d) Stofferne i bilaget til nærværende direktiv indsættes.
e) Enhver henvisning til »EØF-nummer« ændres til »EF-nummer«.
2) Bilag VI ændres således:
a) Enhver henvisning til »EØF-nummer« ændres til »EF-nummer«.
b) Enhver henvisning til »EØF-etiket« ændres til »EF-etiket«.
Artikel 2
Inden for en periode af fem år efter dette direktivs ikrafttræden skal Kommissionen foretage en vurdering af ny videnskabelig viden og om nødvendigt vedtage foranstaltninger til fjernelse eller ændring af note Q.
Artikel 3
1. Inden den 16. december 1998 sætter medlemsstaterne de nødvendige love og administrative bestemmelser i kraft for at efterkomme dette direktiv. De underretter straks Kommissionen herom.
Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne tillader, jf. dog artikel 1, at stoffer, der er mærket med et EØF-nummer og angivelsen »EØF-etiket«, afsættes indtil den 31. december 2000.
Artikel 4
Dette direktiv træder i kraft på tredjedagen for dets offentliggørelse i De Europæiske Fællesskabers Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 5. december 1997.

Labels: 12
3
15
20